Øltype: Sour Ale

Alkohol: 9,666% vol. (37,5 cl. flaske)

Forhandler: Bestofbeers.dk, 140 kr.

Bedømmelse: 5 ud af 5 kapsler.

Da Bestofbeers.dk holdt januarudsalg, slog Peter til og købte Nightmare on Brett Blueberry, da den kun kostede 105 kr.

Nightmare on Brett Blueberry er en dark sour ale, der har ligget på Leopold Bros. Whiskey fade sammen med blåbær. Øllen blev flasket i januar 2016, så dette er faktisk en vintage-øl. Det bliver spændende, at smage øllen.

Peter har både smagt baseøllen Nightmare on Brett og Nightmare on Brett Raspberry før. Han mener, at det en af de bedste sour ales han nogensinde har smagt. Nu er forventninger for alvor skruet i vejret.

Udseende

Sort øl løber ud af flasken, og et brunt og cremet skum ligger sig på toppen. Det ligner umiskendelig en stout, da intet lys trænger igennem det sorte øl.

Duft

Nightmare on Brett Blueberry har den mest komplekse duft.

Først en duft af syrlige blåbær, der får mundvandet til at løbe. Derefter fad, træ, halm, stald og hø.

Vi sipper lidt til øllet (det er surt).

Så dukker der en duft af meget ristet kaffe op. Øllet har nu fået varmen, og dertil dukker en kandiseret sødme op, og giver mindelser om de belgiske quadrupler.

Vi sipper lidt til øllet (det er stadigvæk meget surt).

Vi graver dybere og en duft af tjære, båd og læder dukker op. Det er øl med utrolig mange lag. Hver gang vi stikker næsen i øllet, dukker et nyt lag op.

Dette kunne lige så godt være en imperial stout vi sidder med…

Smag

Nej, det er ikke en imperial stout. Vi sidder begge to med tics og trækninger – totalt hønserøv.

Hvordan kan man glemme, at øllen er sur. Jo, når vi har siddet og brugt fem minutter mellem hver tår, for at dufte til den. Så glemmer man at øllen er sur.

Nightmare on Brett Blueberry ligger på en skala fra let, middel til fed mundfylde – en middel mundfylde.

Øllen smager af fad, citronsyre, whiskey (tjære, båd, læder), ristet kaffe, brændt karamel og ej at forglemme blåbær.

Eftersmagen er sur og mere sur, og så er den også tør.

Konklusion

Vores forventninger blev indfriet. Vi er himmelhenrykte, og næsten rørt til tårer. Nightmare on Brett Blueberry har mange lag, og dette gør øllen så umådelig kompleks og vidunderlig. Nogle øl, ofte imperial stouts, har man lyst til at kunne sniffe i sig. Men det er tit kun to eller tre nuancer man opfanger. Nightmare on Brett Blueberry har derimod så mange forskellige nuancer, som vi samtidig kan skelne fra hinanden, at man kunne blive ved længe, og hele tiden finde nye indtryk.

5 ud af 5 kapsler.